Ылӧ ветлысь поездъясын тӧдчымӧн бурмис ветлысь-мунысьясӧс могмӧдӧмыс

Та йылысь Коми Республикаса Юралысь Вячеслав Гайзерлы юӧртіс Коми Республикаса Веськӧдлан котырӧ пырысь Евгений Шумейко. Сійӧ висьталіс, мый дінмуса Веськӧдлан котыр да йӧзӧс новлӧдлысь компания костын ӧтувъя удж серти, республикаса ӧткымын поездын тӧдчымӧн кыптіс сервисыс да безопасносьт тшупӧдыс.

«Сы вылӧ видзӧдтӧг, мый эмӧсь на республикаса олысьяссянь норасьӧӎъяс, ылӧ ветлысь поездъясын условиеясыс, торйӧн нин, «Воркута-Москва» да «Адлер-Воркута» поездъясын, вежсисны бурланьӧ, - юӧртіс Е.Шумейко. – Вагонъяссӧ могмӧдӧма лӧсьыд узьлан вольпасьясӧн да туй выв кӧлуйӧн, важ матрасъяссӧ вежӧма выльясӧн. Поездъясын лои тӧдчымӧн сӧстӧмджык, шоныдыс воӧ колана ногӧн, буфет да ресторан-вагонъясын сёяныс лои уна сикасаӧн, бурмис ветлысь-мунысьӧс могмӧдӧмыс. «Адлер-Воркута» составӧ содтісны выль лӧсьыд вагонъяс, быдӧнын эм юӧртан табло. Пӧрадок бӧрся да ветлан правилӧясӧ кутчысьӧм бӧрся пыр видзӧдӧны составса бригадир, проводникъяс.

Сыкӧд тшӧтш, эмӧсь юалӧмъяс, мый серти колӧ нуӧдны торъя удж. Пример вылӧ, абу на помӧдз лӧсьӧдӧма интернет пыр билетъяс закажитӧм да оформитӧм да рейсъяс вылӧ регистрируйтчӧм. Таысь кындзи, ылӧ ветлысь поездъясын вӧвлӧны на, кӧть и гежӧда, «вахтовикъяскӧд» зыксьӧмъяс.

Евгений Шумейко сідзжӧ пасйис, мый колӧ прӧверитны «Новороссийск-Воркута» поезд сы вылӧ, кыдзи сэні могмӧдӧны ветлысь-мунысьясӧс, мый вылӧ вӧліны нин норасьӧмъяс.

Вячеслав Гайзер пасйис, мый компанияясса вахтаӧн уджалысьяскӧд лоӧмторъясыс корӧны нӧшта ёнмӧдны контрольсӧ кыдзи инӧд видзысь да дӧзьӧр органъяссянь, сідзи и татшӧм компанияясса веськӧдлысьяссянь.

«Такӧд тшӧтш позьӧ веськыда шуны, мый Веськӧдлан котырлӧн да кӧрт туйвывса уджалысьяслӧн ӧтувъя уджыс сетӧ ассьыс бӧртасъяссӧ. Уджсӧ колӧ нуӧдны водзӧ, медым войвывсаяслы кӧрт туй транспортӧн ветлан условиеясыс вӧліны бурӧсь. Колӧ водзӧ бурмӧдны сервиссӧ кыдзи ӧнія поездъясын, сідзи и ылӧ ветлысь поездъяслӧн выльмӧдӧм вагонъясын», - тшӧктіс республикаса Юралысь.